LidanRubinov/Halacha-QA huggingface dataset:
שאלה: אכלתי ביום הכיפורים: יש לי נפילה רצינית בחוסן האמוני שלי. אני נזכרת בעבירה חמורה שעברתי כשהייתי בת 12 ומרגישה חולשה אדירה. אני אכלתי ביום כיפור. אני לא זוכרת אם הייתי בת חיוב מצות או לא, אבל הדבר קרה. היום אני בת 17 ומתביישת לעמוד לפני החניכות שלי. אני מרגישה מזויפת. אני חושבת ש-ה לא יסלח לי יותר על החטא הנורא שחטאתי ולמרות שמאז היו לי ימי כיפור חזקים בהם התפללתי בכוונה רבה, אני מרגישה שהקב"ה "זוכר" לי את החטא ובכל פעם שיש לי חולשה רוחנית, העבירה הזאת מצטרפת ומוסיפה (הרבה) כובד על הנפש שלי. מה עלי לעשות?
תשובה: אם אכלת ביום הכיפורים כשהיית קטנה לא עברת איסור חמור ואין את צריכה לדאוג כל כך. ואם זה היה לאחר שגדלת, אמנם האיסור חמור, אבל גם על איסור חמור אפשר לשוב בתשובה. וכיון שאת מאד מצטערת על כך, ולא רוצה לשוב ח"ו ולחטוא, אם כן את בעלת תשובה. וד' סולח לשבים אליו בלב שלם. על כן אין לך סיבה לדאגה ואין את צריכה להתביש לפני החניכות שלך אשריך את לוקחת ללב את הדבר אדם מאמין צריך להאמין שד' סולח ולא לחטט יותר מידי בחטאי העבר. חזקי ואמצי.
שאלה: ספורט במרכז קהילתי תורני: האם יש מניעה להקים חדר כושר באולם אירועים שנמצא בקומה שלישית בבנין שהוקם כבית כנסת ומרכז קהילתי? בקומה הראשונה נמצא בית הכנסת, הקומה שנייה משמשת לעזרת נשים והקומה השלישית למרכז קהילתי ואולם אירועים.
תשובה: לא טוב עשו האחראים על המקום שמיקמו את אולם האירועים מעל בית הכנסת. חדר כושר עלול להיות ירידה נוספת בקדושה, לא בגלל עשיית הכושר, אלא בגלל לבוש לא צנוע של המשתמשים. ואם הפעילות תהיה מעורבת הדבר יהיה אסור לחלוטין.
שאלה: טיסה והדלקת נרות חנוכה: בחנוכה אני טס לחו"ל להשתלמות רפואית. הטיסה יוצאת בשעה 17:00 אחה"צ. אני צריך לצאת מהבית בשעה 14:00 לכל המאוחר. אני יכול להדליק נר גדול בשעה 14:00 (שיישאר דולק זמן ניכר בלילה), אשתי יכולה להדליק בשבילי במן הנכון, אפשר לנסות להדליק בנתב"ג (למרות שייתכן ואי אפשר ליישם זאת) או שאדליק לבד במלון בחו"ל אחרי חצות הלילה. מה עדיף לעשות?
תשובה: שאשתו תדליק בשבילו בזמן ההדלקה זה הכי טוב.
שאלה: לקנות ספרים ממעשר כספים: האם מותר לקנות ספרי קודש מכספי מעשר?
תשובה: אין לקנות ממעשר כספים ספרי קודש. עצה זו נתנה לפני מאות שנים, בזמן שהספרים היו יקרים מאוד, ומי שהיה מוכן להשאילם היה מקיים בכך מצווה גדולה. אבל כיום שאין בזה צורך לרבים, אין לקנות בכספי מעשר ספרי קודש ללימוד עצמי. אמנם אם יש ספרי קודש שאת רוצה ללמוד (כלומר לא כדי לעיין בדף או שניים אלא ללמוד את רובם) ובלא מעשר הכספים לא יהיה לך כסף לקנותם, הרי שאת מוגדרת כענייה, ומותר לך לכתחילה לקנותם, כי אינך חייבת להפריש מעשר. ואם תרצי להדר ולכתוב עליהם שהם מכספי מעשר, תבוא עלייך ברכה. יהי רצון שתזכי להדר במצוות מעשר כספים, ותזכי להיות עשירה, כדי שתוכלי להדר יותר ואף לתת חומש. שנה טובה ומתוקה.
שאלה: הסרת קעקועים: לחברתי יש קעקוע. האם ההלכה מתירה לה להסיר אותו או שהדבר אסור ג"כ מבחינה הלכתית?
תשובה: הקעקוע אסור מהתורה ומי שכבר קעקע מן הראוי שיסיר את הקעקוע, אלא שהדבר לא פשוט. ובכל זאת יש להשקיע מאמץ סבל וממון על מנת להסירו. מכאן אנו למדים את חומרת האיסור. הוא מקבע בגוף דבר שלא ניתן להסירו בקלות.
שאלה: עצי הדר מעשר עני או שני?: מה נהוג להפריש על עצי הדר בימים אלו. מעשר עני אחר חניטה או מעשר שני אחר לקיטה בדומה לאתרוג?
תשובה: הספק שאתה מעלה נובע מכך שדין האתרוג שונה משאר עצים כמבואר רמב"ם הל' מע"ש פ"א ה"ה שהקובע באתרוג הוא הלקיטה. ולכן נסתפקו האחרונים (ראה רש"ס שביעית פ"ט סוף ה"ד, וס' התורה והארץ ח"ב עמ' 80 הערות 63-65) אם שאר הדרים דינם כאתרוג או דינם כאילנות רגילים. למעשה צריך להבחין בין ההפרשה לבין הנתינה. לגבי ההפרשה ההנחיה היא להפריש ולומר תמיד בנוסח 9 100 וכו' הרי הן מעשר שני ואם הן חייבות מעשר עני - הרי הן מעשר עני. לגבי הנתינה ראה מה שכתבתי בחוברת אמונת עתיך 35 עמ' 13-14 שהחזון איש שביעית סי' ז ס"ק טז, סובר שיש לתת מעשר עני פעמיים שכן הוא מחמיר בספקא דדינא בנתינת מעשר עני. אך הבאתי פוסקים רבים החולקים עליו בנקודה זו שכן זהו ספק שאין חזקת חיוב, ולכן נראה שאין חובה לתת מעשר עני. בברכת התורה והארץ, הרב יואל פרידמן.
שאלה: לגלח את השיער של אישתי: אחרי החתונה שלנו אישתי גילחה את שיערה. היא עשתה את בעקבות לחץ מהוריה, אך אני לא אהבתי זאת. האם יש לה רשות לעשות זאת?
תשובה: אין חיוב לגלח את השערות ואם לך זה מפריע האשה צריכה להתחשב בזה. אך כדאי גם למצוא דרך לשמור על יחסים טובים עם ההורים. כמובן שיש להקפיד על כל הדינים כאשר מגדלים שערות.
שאלה: יש בחירה חופשית?: לפני כמה ימים היה לי ויכוח קשה עם אדם שאינו מאמין שיש בחירה חופשית. עד אז כן האמנתי שיש בחירה, אך מכיון שהאדם הוא אדם "לוגי" מידי, הוא הצליח להביא כל מיני "הוכחות הגיוניות" שאין בחירה חופשית. אני כבר לא יודעת במה אני מאמינה - הוא ממש תיסכל אותי. כל זה התחיל מכיון שגיליתי שהוא אינו שומר נגיעה. אני אמרתי לו שאחזיר אותו בתשובה, והוא אמר שהוא דווקא זה שיחזיר אותי בשאלה. הוא לא יצליח, ואני יודעת זאת, אך כרגע אני נמצאת בתסכול רב. אז איך לשכנעו שיש בחירה חופשית ושיתחיל לשמור נגיעה? פניתי כבר למקורות רבים ולא מצאתי תשובות מתאימות.
תשובה: שאלות אמונה בה', מציאותו, ובחירה חופשית הם מהקשות והמורכבות שיש ביהדות, ועל כן הייתי ממליץ לך בכלל לברר אותם במסגרות רציניות מבוססות ואצל המוסמכים לענות, וזה גם יגרום לך להזדהות עם התשובות, שכן התורה איננה תחנת מידע לאיסוף נתונים אלא תורת חיים הממלאת אותנו עוצמה. על כן ידיעות יבשות הם לא הדיון העיקרי. לא מציאותו יתברך תעניין אותי, כי אם הקשר שלי אליו, וממילא מה הקשר הזה מחייב אותי. לעניין הנשאל - איני יכול לענות על הוכחותיו כי לא ראיתי אותם, אם אראה אותם אשתדל להגיב, בלי נדר. לעצם הבחירה החופשית נאמר שיש שני עקרונות בסיסיים שצריכים להיאמר: א. ההבדל בין יחיד וכלל. ב. גבולות הבחירה. לגבי יחיד וכלל, כך כתבו רוב הפרשנים, שבכלל אין בחירה. עם ישראל ככלל נולד מבחירה אלוקית שלו בנו - "אשר בחר בנו מכל העמים". ובחירה אלוקית זו הינה יצירה של "ייחודיות" השונה מכל עם. ועם ישראל איננו יכול לבחור אם לקבל את הבחירה האלוקית של ה' בנו, ולכן אין בחירה. ליחיד יש בחירה, אך נצטרך לדון על גבולותיה. אין אדם יכול להחליט אם לנשום, מתי ימות, אדם יכול רק להשפיע על נתונים אלו. השאלה החשובה מכל היא לא האם יש טכנית בחירה מוחלטת של האדם ליצור קוף, זה לא מעניין, מה שכן מעניין זה האם בגבולות הבחירה הקיימות אני מקבל על עצמי את האחריות לכך שאני עושה, אני בחרתי, ועל התוצאות אני אחראי. עיקר הדבר איננו לבדוק את גבולות הגזרה של הבחירה, כי הקב"ה נתן לי כדי שארגיש שאני פועל, אני משפיע, אני עושה או ח"ו להיפך, את זכות הבחירה. כמובן שבקצוות יש הגבלה. ואם יאמר האדם אז אם כך אני רוצה להחליט מתי אמות, המתת חסד? נאמר לו "על כורחך אתה נולד, ועל כורחך אתה מת, ועל כורחך אתה עתיד ליתן דין וחשבון" (פרקי אבות). העולם איננו מופקר, ואם תרצה בגלל הבחירה החופשית לעשות מה שאתה רוצה מבלי להתחשב במי ששלח אותך לכאן - טכנית אתה מסוגל, אבל באמת הנך בוגד בסיבה ובמטרה שלשמה הגעת לעולם. בנוגע לשמירת נגיעה, אדם כזה שלא שומר נגיעה כי לא מאמין בבחירה חופשית חשוד מעט על כך שהבירור שעשה בעניין הבחירה היה על מנת להשתחרר מהמחויבות לאלוקיו, כדי שיוכל להימשך אחר תאוות בשרים ירודה. ולכן הדיון עימו קשה וכמעט סגור מראש. עם אדם כזה צריך להעביר את הדיון מדיון לוגי, שהוא אצלו בירור שכלי לא מחייב, לבירור נפשי. האם אני מרגיש שיש לי אבא אלוקים או לא. אצלי, כדאי שתאמרי לו - לי אלוקים הוא אבא בכל מחיר, אצלי אלוקים הוא אלוקים חיים, וגם אם הוא אומר לא - זה חלק מהאבא שלי, וזו בודאי טובתי המוחלטת. הנגיעה בדרך כלל, חוץ מהאיסור שבה היא גם גוררת אחריה מעשים, וגם טשטוש של הרגישות המיוחדת שבונה אחר כך את הייחודיות של איש לאשתו בתא המשפחתי. זה יקר מדי מכדי לשחק בזה ולכן כדאי לחשוב שוב בעניין זה. בכל מקרה נראה לי שאת הבירורים כדאי לעשות עם עצמך, עם רבותיך, ולא עם בחורים שיציבותם הרוחנית מוטלת בספק גדול והקשר שלהם לאלוקים הינו טכני ושכלי בלבד. הרב משה אליה.
שאלה: בעניין שמירת נגיעה: האם יש איסור נגיעה בין רווק גדול (יותר מ-18) לבין ילדה בגיל חינוך ומעלה (היא עוד לא בגיל ששייך לנסות ולהסביר לה את האיסור מצידי שבדבר), כאשר מדובר על ילדה חולת סרטן, הצריכה את התמיכה של אותו בחור (מדריך, לצורך העניין), ומצידו ודאי שלא מדובר על נגיעה של חיבה. מדובר על מצב בו מטרתו של הבחור היא לשמח ולעודד ולתמוך בילדה, ואם לא יתן לה לגעת בו יגרום לה להיות עצובה ובדיכאון, כי היא צריכה תמיכה.
תשובה: אם הילדה מגיל חינוך ומעלה יש להחמיר ולהמנע ממגע פיזי בין הבחור לילדה גם אם זה לתמיכתה.
שאלה: האם אני בעל תשובה: אני רווק החי אצל הורי שהם שומרי מסורת. מהיותי ילד קטן שמרתי שבת (ע"פ חינוך ההורים). לאחר כיתה ט עזבתי את הדת ולאחר הצבא חזרתי לאט להיות דתי ולאהוב את התורה מאוד. האם אני מוגדר חוזר בתשובה?
תשובה: וודאי וודאי שהינך מוגדר כבעל תשובה שכן הינך שב אל מקורות יהדותך, אל תורת ה' ואל החיים האמיתיים המבוססים על יסודות התורה והמצוות. אשריך ואשרי חלקך. אל נא תשכח שבתורתנו הקדושה ישנן דרגות אינספור של עבודת ה' ואכן דרך ארוכה עוד לפניך והעיקר לא לפחד ובשמחה רבה להמשיך ולעמול. עצה קטנה לי אליך. אנא קשור את נפשך בקשר רוחני עם רב מפורסם, אמין וישר על מנת שידריכך בדרך אשר תלך בה. בהצלחה ובאהבה גדולה על מעשיך. הרב משה אליה.
שאלה: ישו עלה השמיימה לעיני קהל רב: האם עדות ציבור גדול לאירוע מהווה הוכחה להתרחשותו בפועל? אם כן, הרי שיש ממש באירוע המתואר בברית החדשה, לפיו ישו עלה השמיימה לעיני ציבור גדול. כיצד ניתן לערער על ראייתו באופן שהנוצרים מציגים אותו?
תשובה: אכן, ציבור גדול מהווה הוכחה להתרחשותו של מאורע אם כל העולם מגבה ומסכים למה שקרה. הארוע של מעמד הר סיני מגובה ומוסכם בפי כל שאכן היה. אפילו הנוצרים מודים בו, אלא שהם אומרים שכשחטאו בני ישראל, החליפם ה' באומה אחרת, היא הדת הנוצרית. בעדויות על "אותו האיש" ישנם סיפורים סותרים ואין הסכמה בין העדויות ועוד כהנה וכהנה בעיות שהעיקרית שבהן לפי הכוזרי היא ש"הוא האב, הוא הבן והוא רוח הקודש", הייתכן?! הרי זוהי הגשמת אלוהות וכפירה מוחלטת!! בשאלות מעין אלו אכן הכוזרי שהינו "קודש קודשים" כמאמר הגר"א, הוא המפתח להבנת יסודות האמונה היהודית כראוי בלימוד מסודר ויסודי. הפירכות על השיטה הנוצרית הם רבות אינספור ויש להיזהר מכל חיקוי והשוואה בין 2 העולמות, כמו שהמיסיונרים מומחים בעשייתם כדי לטשטש את תורת ה'. הרב משה אליה.
שאלה: נישואים עם בת כהן: אני יוצא עם בת כהן כבר תקופה מסוימת. האם יש בעיה עם זה שאינני כהן או תלמיד חכם?
תשובה: בימינו אין הכהנים מקפידים על כך. מלבד זאת אתה יכול להיות עדיין ת"ח. תוכל לעשות זאת גם אחרי הנישואין. קבע עתים לתורה ותלמד בצורה רצינית ותצמח אי"ה להיות תלמיד חכם.
שאלה: תפילין בתפידנית: האם יש בעיה בתפידנית?
תשובה: אין שום בעיה אלא להיפך הידור מצוה של שמירה על התפילין במצב של חום וקור ומטלטולים וחבטות. כמו כן אן בעיה בכך שתפילין של יד נמצאות מעל תפילין של ראש, כיוון שגם את הנרתיקים הרגילים לפעמים הופכים ונמצא שזה למעלה וזה למטה. הרב רואי מרגלית.
שאלה: תפילין בחגים ובשבתות: האם מניחים תפילין בחג השבועות? מאיזה יום לא מניחים תפילין? מאיזה יום שוב מניחים תפילין?
תשובה: בחג השבועות לא מניחים תפילין, כמו בכל השבתות והחגים מדאורייתא (פסח, שבועות, סוכות וימים נוראים). בערב החג מניחים תפילין כרגיל. בחג עצמו מתפללים תפילה של חג. באיסרו חג (היום שאחרי) מנהג ארץ ישראל להניח תפילין (שהרי אצלינו זה יום רגיל) ובחו"ל נוהגים בו כיום טוב ואין מניחים בו תפילין. השנה אין זה משנה כי היום שאחרי החג הוא שבת ובו ממילא אין מניחים תפילין. ר' אלעד גרוס.
שאלה: הכנת טחינה: בהמשך לתשובת הרב בנושא הכנת דייסה לתינוק, מה ההבדל בין הכנת דייסה דלילה לתינוק להכנת קפה? האם יש בעיה להכין טחינה בשבת לפני הארוחה (הטחינה היא נוזל סמיך ומוסיפים לו נוזלים - לימון ומים, ותבלינים)?
תשובה: יש הבדל בין דיסה לקפה, שקפה שחור לא נבלל במים אלא נותן בהם צבע ולאחר מכן שוקע, ואם תשאיר כוס קפה יום שלם תראה שהמים כמעט צלולים והקפה שקע. וקפה נמס מצד שני, נמס כולו במים והופך לחלק מהם ללא שאריות של האבקה, כך ששניהם אינם דומים לדייסה של תינוק שזה בלילה ממש ששני החמרים נכרים מצד אחד ואינם מופרדים מצד שני. לגבי טחינה זה מקרה מיוחד כיון שלוקחים בלילה רכה ועושים אותה לעוד יותר רכה (למרות שיש פעמים שהיא בלילה קשה וזה עוד יותר בעיה), וכן יש בעיה שכאשר יוצקים לתוכה מים היא קודם קצת מתקשה ונעשית גבישית מעט ועם הערבוב היא מתרככת כבתחילה. ודעת האחרונים לאסור בזה ואף הגר"ע יוסף התלבט בענין וסיים דבריו "ועוד חזון למועד", אך דעתו נטתה לאסור. הרב רואי מרגלית.
שאלה: פדיון בן: האם אפשר לערוך פדיון לבן למרות שהיתה לי הפלה בהריון לפניו בחודש השלישי (12 שבועות)?
תשובה: אם נולד בן בלידה רגילה והוא פטר רחם אז חייבים לפדות אותו. אם היתה הפלה לפני כן אז צריך לודא שלא היתה קרימות האברים זאת אומרת שהאי התפתחתו של העובר הראשון התחיל לפני יום ה40. ניתן להתייעץ עם אחד מרבני פוע"ה 026515050 והוא ישמח לעזור לברר אם חייבים בפדיון או לא.
שאלה: קשר עם בן: אני בת 15 ויש בן כלשהוא שאפשר לומר שאנחנו חברים. אנחנו נפגשים המון, מדברים בטלפון גם המון וכל הדברים הרגילים. כמובן שאנחנו שומרים נגיעה. האם יש בעיה בקשר כזה? אם כן, למה? שנינו חיים בישוב דוס נורא בחברה סגורה שכמובן מסתכלת על קשר כזה עקום. למה באמת יש בעיה בזה? ניסו להסביר לי הרבה אנשים ואני באמת לא מבינה, תמיד מביאים את "אין אפוטרופוס לעריות" אבל אני לא מבינה איך זה נוגע לקשר שלנו. אשמח לקבל תשובה שתענה לי באמת כי אם ישנה בעיה אני חושבת שחשוב לי לדעת עליה.
תשובה: כל קשר בין איש לאישה מכיל בתוכו גם משיכה ארוטית. ייתכן שאת צעירה מכדי לחשוב כך אך יתכן שחברך כן חש בכך וגם את תחושי בכך. לכן התורה בחכמתה העמוקה לא התירה קשר בין איש לאישה אלא במסגרת נישואין. ומכיון שגילך צעיר מכדי להינשא הקשר הזה יגרום לך רק בעיות לא פתירות. עצתי לך לנתק את הקשר בעודו באיבו. ככל שתדחי זאת יהיה קשה לך יותר ואת עלולה להסתבך. לכשתתבגרי יותר ותחשבי על נישואין תוכלי לחדש את הקשר שיהיה אז גם כשר.
שאלה: שילוב דברי תורה בעלון פירסומי: כבר זמן רב מפריעה לי התופעה של דפי פרסומת,שבהם יש דברי תורה ע"מ להצדיקם, המופצים בבתי הכנסת כדפי פרשת שבוע. לפני שבועיים ראיתי דף חדש של ערוץ שבע ובו ארבעה עמודי פרסומת, ושני עמודי דברי תורה ע"מ להצדיקם. האם אין טעם לפגם בשימוש בדברי תורה בדף כזה?
תשובה: שאלה נכונה, ואין לי עליה תשובה ברורה. פעמים שלא הסכמתי לתת דבר תורה לדפים אלו מסיבה זו, ופעמים שהסכמתי, כי בכל אופן הם יפורסמו, ואין הדבר תלוי בי.
שאלה: אירוסין וחתונה בספירת העומר: האם מותר לעשות מסיבת אירוסים לפני ל"ג בעומר? וחתונה אחרי ל"ג בעומר?
תשובה: מותר רק אם תהיה שירה בפה ולא ישמיעו מוזיקה. הרב רואי מרגלית.
שאלה: נדירת נדרים בזוגיות: לצערי הרב יש לי נטייה כאשר אני מתרגזת לנדור נדר שאני כלל לא מתכוונת אליו, אבל בשעת כעס אני לא שולטת בדברי. בדרך כלל בעלי מוחל לי ומבטל אבל הפעם הוא לא הסכים להתיר לי אותו. מה עלי לעשות?
תשובה: כל נדר צריך התרה וכל עוד לא התרת אותו הוא חל. כיון שהבעל ידע ולא הפר אותו.יש בזה הסכמה והנדר חל. נדרים זה דבר חמור ועליך לעשות כל מאמץ להשתחרר מנוהג זה ולא לנדור כלל. כמובן שורש הרע הוא הכעס זו מידה מגונה שצריך ללמוד להתרחק ממנה.
שאלה: איך לטבול כלים?: איך לטבול כלים ומדוע טובלים כלים?
תשובה: כאשר כלי היה בבעלות של גוי או יוצר על ידי גוי, אנו מטבילים אותו כאשר מעבירים אותו לרשות ישראל לטהר אותו. הטבילה נעשית ע"י טבילה של כל הכלי במקוה כלים המצוי בכל מקוה שיש בעיר. כמו כן, צריך שכל הכלי יהיה במים ואם יש עליו לכלוך או מדבקה יש להסירה. כאשר היתה בעלות ודאית של גוי מברכים בשעת הטבילה ברוך אתה ה' אלוקינו מלך העולם על טבילת כלי ם. ואם יש ספק אם היה בבעלות גוי מטבילים בלי ברכה. הרב רואי מרגלית.
שאלה: תפלה במכנסים קצרות: האם מותר להתפלל במכנסים קצרות?
תשובה: ההלכה מתירה. מובן שבחורי ישיבה אמורים לנהוג אחרת, להתפלל בצורה מכובדת, דהיינו להתנהג בצניעות. הקב"ה אוהב את הצניעות, ולכן אם אנו רוצים לעשות לו נחת רוח, עלינו לדאוג לכך שהמצווה שעומדת לפנינו תיעשה בצניעות, הווה אומר בלבוש ארוך. אולם, לא שייך לחייב אנשים, דוגמת הקיבוצניקים שרגילים ללבוש מכנסיים קצרים, בלבוש ארוך בזמן התפילה. הטעם לכך הוא שאין הם מרגישים הרגשה מיוחדת בלבוש ארוך, ואין זה נחוץ לגרום להם לעשות משהו בצורה מלאכותית.
שאלה: דחיפת מכונית ביום טוב של גלויות: ביום טוב שני של גלויות שכני הגוי ביקש עזרה בדחיפת מכוניתו התקועה אל תוך החניה שלו (מרחק שלכ-5 מטרים). האם היתי יכול לעזור לו? האם יש כאן ענין של דרכי?
תשובה: ליהודי תושב חו"ל אסור ביו"ט ב' כמו ביו"ט א', ליהודי הדר בארץ ונמצא בחו"ל ודעתו לחזור שבצינעא נוהג כבני ארץ ישראל אפשר להתיר הואיל ולא מינכר כל כך שזו מלאכה בפרהסיא.
שאלה: לא להאמין ללשון הרע?: מה זה לא להאמין ללשון הרע, מה - אנו עובדים על עצמנו?
תשובה: ח אומרים במסכת נידה שאסור לקבל לשון הרע בתור אמת. אם אין לזה איזו השלכה לגביך, או איזה היזק שיכול להגרם לך, אז באמת אסור לך להאמין ולקבל זאת, ואם שמעת שמשהו רוצה לגרום לך היזק מותר לך לחשוש לכך ולנקוט באמצעי זהירות הנדרשים ועדיין לא להחליט בלב שזה ממש אמת, אלא אם כן מדובר באדם רשע שאין מקום ללמד עליו זכות.
שאלה: שינה עם גרושה בבית: אני גרוש שנמצא כרגע בקשר עם גרושה ולפעמים אני מתארח בביתה לשבת. האם מותר לי לישון איתה באותו דירה (כמובן לא באותו חדר)? ברצוני לציין את העובדה כי יש לה שני ילדים שישנים איתה.
תשובה: לא יישן באותה דירה.
שאלה: עלייה לבית העלמין באיסרו חג: האם יש איסור לעלות לקבר באיסרו חג?
תשובה: לא חושב שיש בזה בעיה.
שאלה: סבון עם גרגירים בשבת: אני משתמשת בסבון פנים נוזלי שבתוכו יש גרגירים קטנים ששורטים בעדינות את הפנים ואמורים להסיר תאים מתים. האם השימוש בסבון כזה מותר בשבת? אני ספרדיה.
תשובה: לע"ד נראה להחמיר ולא להשתמש בסבון הנזכר, כיון שהסרת התאים המתים יש בה חשש של מלאכת גוזז, כפי שנזכר במשנה ברורה, שמי שתולש עור מת משפתיים וזוהי דרך התלישה בשיניים, יש בזה חשש לאיסור תורה, ואין בזה הבדל בין בני גלות אשכנז לבין גלות ספרד.
שאלה: פתיחת ארון הקודש כסגולה ללידה: האם המנהג שהבעל זוכה בפתיחת ארון הקודש בחודש התשיעי להריון אשתו הוא פעם אחת או שראוי לנסות לזכות בפתיחה כמה שיותר פעמים בחודש הזה?
תשובה: המנהג לפתוח את ארון הקודש פעם אחת בחודש השביעי ואין צורך להוסיף יותר, דבר העלול לגרום לקנאה ולקיפוח של אחרים.
שאלה: האם לעובר שנפל יש נשמה?: האם לעובר שנפל בחודש חמישי (וכבר היתה לו צורה של תינוק מושלם) יש נשמה? האם צריך לקבור אותו? האם יש משמעות לתאריך ההפלה (כמו אדם שנפטר ועושים לו אזכרה בתאריך הפטירה)?
תשובה: מדברי הגמרא נראה כי ביום הארבעים להריון יש כבר נפש של זכר או נקבה וע"כ יש צורך לקבור נפלים. אין משמעות לתאריך ההפלה לאזכרה או לציון היום, כיון שהנפל אינו זקוק לתיקון מעשים היות ולא יצא עוד לאויר העולם.
שאלה: להקדים תאריך בר מצווה: בר המצווה של בני אמורה להיות בשבת האזינו. האם ניתן להקדים את הטכס ולעשות את העלייה לתורה והנחת התפילין כחודשיים לפני כן? המשפחה הקרובה גרה במרוקו וצרפת ומתקשה להגיע בחודש תשרי. האם בפרשת האזינו הילד יצטרך לעלות לתורה שוב?
תשובה: ישנן דעות בשאלה זו האם ניתן לעלות לתורה לפני הזמן. מנהגנו להחמיר ולא לתת עלייה, כי אין הילד יכול להוציא ידי חובה את השומעים. כמו כן, מצוות הנחת תפילין בזמנה, כמו גם העלייה לתורה, יקרה לאין ערוך מהמצווה לפניהזמן, כיוון שלפני הזמן למעשה המצווה אין תוקף גמור. לכן, בכל מקרה גם אם יקדימו טקס מסויים לפני כן, בודאי שבפרשת האזינו ראוי כי הילד יעלה לתורה שוב.
שאלה: עבודה ביטחונית-פלילית בשבת: לאחרונה קיבלתי הצעת עבודה העוסקת במניעת חדירת ערבים מיש"ע לקו הירוק בעיקר על רקע פלילי. לעיתים העבודה דורשת פעילות ביטחונית שנכסת לתוך השבת. האם זהו צורך המצדיק חילול שבת, ובמידה וכן מהם הדרכים לצמצם חילול שבת?
תשובה: גם מניעת חדירת ערבים על רקע פלילי יש בה היתר חילול שבת משום פיקוח נפש. כמו שכתבו חכמים בעניין גנב במחתרת שיש בזה סכנת נפשות. הדרכים לצמצם חילול שבת דומות לכל פעילות בטחונית מסוג זה, כמו אם אפשר שהיציאה לשטח תהיה לפני כניסת השבת וכן לשנות פעולות שניתן לשנות מדרך הביצוע הרגילה, כמו כן, לצמצם כל מה שאפשר בלקיחת דברים מיותרים ברכב.וכן לצמצם נסיעה שלא לצורך וכניסה לישוב בדרך וכדומה.
שאלה: רכיבה על סוס ללא אוכף: אני רוכב על סוסים ולפעמים באמצע השיעור אנו מתבקשים להוריד אוכפים ולרכב ללא אוכף. צורת הישיבה היא כזאת שיושבים על עצמות הישבן ואחורה והמדריך אמר לנו שזה לא מפריע לסוס. האם זה מותר?
תשובה: רכיבה מותרת רק עם אוכף.
שאלה: לפגוש את הלווה אחרי ההלוואה: הלוויתי כסף לבעל המכולת ביישוב שלנו. קבענו שמדי שבוע ביום ו הוא יפרע לי חלק מהסכום. הבנתי שאם יקרה שלא יהיה בידו לפרוע עלי להמנע מלגשת לקנות אצלו בימי ו משום לא תהיה לו כנושה. האם הדבר חל גם על אשתי? לאחר ההלוואה הציע לי בעל החנות להשתמש בקו ADSL שלו אם אצטרך. האם יש בכך משום ריבית?
תשובה: אם אשתך הייתה שותפה בהחלטה להלוות לו נראה לי שגם עליה חל האיסור. ת הנאה מהלווה אסורה משום ריבית.
שאלה: מה רע ברפורמים?: מהו ההבדל ההלכתי בין הרפורמים לביננו?
תשובה: ההבדל בינינו לבין הרפורמים פשוט, אנחנו מאמינים שתורת ישראל הכוללת תורה שבכתב ותורה שבעל פה כולה ניתנה למשה מסיני והיא נצחית והיא לא תתחלף, כך כותב הרמב"ם. היא אינה משתנה לעולם בשל סיבות חיצוניות כמו התקדמות הטכנולוגיה והמדע וכיו"ב. אם פעם נסעו עם חמור והיום עם קדילק זה לא שינוי מהותי זהו שינוי חיצוני. תורת ישראל מדריכה את האדם מהו צדק ומהו יושר, מה יעשה וממה יחדל, תרי"ג מצוות הם מביאות את האדם אל האושר האמיתי וזה לא תלוי בדברים החיצוניים המשתנים במהלך הדורות זה נכון לכל דור. הרפורמה זוהי כניעה לזרימת הרחוב כאילו דברים אלוקיים משתנים לפי רוח הזמן. דומני ש'אחד העם' פעם כתב, ש'דת היא דת כל עוד מאמיניה מאמינים במקורה האלוקי' והיא לא משתנה, ברגע שאדם חושב שהיא משתנה על פי הזמן הוא לא מודה במקורה האלוקי, התורה היא נצחית. וכל השינויים הם דברים חיצוניים, התורה שלנו כבר קיימת למעלה משלושת אלפים וחמש מאות שנה והיא נצח ולא תשתנה עם מאורעות חולפים. הכל נצח, ובתורה שבעל פה יש לנו תשובות לכל השאלות שצצות מהזמן כי השינויים אינם מהותיים אלא חיצוניים. ההבדל בינינו לרפורמים זהו ההבדל בין מי שמאמין בנצחיותה של תורה לבין התאמתה למהלכי הזמן.
שאלה: חתונה לאחר פטירת הסב: סבי נפטר בחמישי בתשרי השנה. אחותי הכירה בחור כחודש וחצי לפני כן, והם עדיין לא החליטו על חתונה. היום הם רוצים להתחתן. מאיזה תאריך מותר להם להתחתן על מנת שלא יפגעו במשפחת אבי בכלל ובאבי בפרט?
תשובה: אין סיבה לדחות את החתונה החתונה היא מצוה והיא תוסיף זכות לסבא שנפטר. דחית החתונה בגלל האבל מזיקה לסבא שבגללו תדחה המצוה. ומותר לאבא של הכלה להשתתף בחתונה כי עליו לנהל את החתונה לקבל את אורחים ולהיות אחראי שהכל יתנהל כפי שצריך גם לדודים מותר להשתתף בחופה אך בסעודה אינם יכולים להשתתף אלא אם כן הם ממלאים תפקיד ומסייעים.
שאלה: מד מים במיחם חשמלי לשבת: שמעתי שיש בעיה של בישול עם מד המים שיש במיחמים לשבת. במיחמים הישנים עוד אפשר היה לפרק את המד מזכוכית, לא כן במיחמים החדשים. האם יש בעיה הלכתית במד? מה לעשות במחמים החדשים?
תשובה: הבעיה הקיימת במד המים היא, שהמים במדיד מתקררים וכאשר נלקחים מים מהמיחם חוזרים המים מהמדיד אל המיחם ומתבשלים בשבת. במיחמים החדשים יש לבקש מבעל מקצוע לפרק או לאטום את אותה צינורית במיחם המיועד לשבת. לתשובת הרב רואי מרגלית.
שאלה: אמונה וה : אני ילדה דתיה ואני לא ממש מבינה את הקטע של ה. מאיפה לנו שבאמת קיים מישהו כזה ואיך אנחנו יודעים שזה נכון? יכול ליהות שזה סתם סיפור. גם הנצרות הוכיחה דברים אז למה לא להאמין בזה? גם להם יש הוכחות!
תשובה: ספר הכוזרי מלא בהוכחות של החבר למלך כוזר בנושא האמונה. העיקרון הוא שאמונה היא לא דבר שמוכיחים אותו כמו נוסחה במתמטיקה. זה לא יעזור (כמו שאת כתבת שיש המון הוכחות לאמונה ובכל זאת אף כופר לא נעשה מאמין בעיקבות ההוכחות הללו.). האמונה היא צורת חיים, דרך להביע את הקשר שלנו לרבש"ע. לכן ישנן תרי"ג (613) מצוות שזה בדיוק כמו תרי"ג איברים. כמו שהחיים שלנו הם לא משהו שצריך להוכיח אותו למישהו ובכל זאת ברור לנו שאנו חיים ומביעים את עצמינו דרך האיברים והגוף, כך המצוות מביעות את העולם הרוחני שלנו ודרכן אנו מבטאים את שפת הנשמה. הכוזרי גם כותב שכל הגילויים של הדתות האחרות (נצרות ואיסלם) היו גילויים של אנשים פרטיים שאח"כ הלכו ושיכנעו את הציבור באמיתותן (ויכול בהחלט להיות שגם שיקרו להם.), משא"כ בדת היהודית בה הגילוי הרוחני של הבורא במעמד הר סיני היה לפני מאות אלפי בני אדם שנאמר להם "אתם ראיתם כי מן השמים דיברתי עימכם". אי אפשר להונות מליוני אנשים ולומר להם "אתם ראיתם" כשהם לא ראו כלום וציבור לא יכול לשקר לדורות הבאים שאחריו (נסי לדמיין בעיני רוחך שמישהו ינסה לשכנע את עם ישראל לשקר לדור הבא ולומר לו שבית-המקדש היה בנוי עד לפני עשרים שנה.). ציבור מעביר הלאה רק אמת ודור שלם שהלך במדבר, אכל לחם מן השמיים (המן) וראה עמודי אש וענן וניסים גלויים לא יכול לשקר לבניו. זו הסיבה שהיהדות שרדה אלפי שנים בגזירות שמד רוחניות נוראיות ולא נשברה (מה שאף עם לא עבר). הרב רואי מרגלית
שאלה: נרות חנוכה באיחור קטן: אני מגיע לביתי חצי שעה לאחר שקיעת החמה. האם יהיה נכון שאישתי תדליק כל הזמן עבורי? האם ניתן להדליק לכתחילה בסביבות השעה 18:00?
תשובה: ישנם שתי שיטות בראשונים בנוגע לזמן ההדלקה, השולחן ערוך פסק כשיטת התוס', שבתקופתם, לפחות, כשהיו מדליקים בתוך הבית, לא צריך להקפיד דווקא על התחלת הערב. כאשר בתקופת התלמוד מ'שתשקע החמה ועד שתכלה רגל מן השוק' היו אז עוברים ושבים והיה בזה פרסומי ניסא דווקא בזמן הזה. גם לגבי תחילת הזמן יש שתי שיטות המחבר פסק   צאת הכוכבים, והרבה ראשונים וכן הכריע הגר"א   משקיעת גלגל החמה. שיטה שניה היא של הרמב"ם שצריך להדליק דווקא בזמנה המוזכר בתלמוד ואחר זמן זה לא יברך. בחנוכה אנו עושים הרבה הידורין, וכיון שכאן הרמב"ם הוא החולק ראוי להדר לפי שיטתו להקפיד להדליק בזמן, לכן לדעתי, עדיף שאשתך תדליק בשבילך עם ברכה בבית בזמן ותוציא אותך ידי חובה, ואתה לפחות תשתדל לראות נר חנוכה כי זה דבר חשוב לראות על כל פנים נר חנוכה אף אם אינו מדליק בעצמו.
שאלה: מצוות תוכחה לרב שלי: חבר שלי שהינו עולה חדש נפגע מהרב שלי מיד במפגשיו הראשונים עמו, ללא שהספיק להכיר את הרב ואת סגנון התבטאויותיו. האם מותר לי לומר לרב שחברי נפגע? האם מותר "להוכיח" אותו?
תשובה: מן הנכון שתביא לידיעת הרב את העובדה שהחבר נפגע. אולי הפגיעה היא כתוצאה מאי הבנה. אבל אין לעשות זאת כתוכחה. אלא ליידע את הרב, והרב ישקול בעצמו מה נכון לעשות. ואולם אם אתה סבור שהרב לא יאהב לשמוע את זה, ולא יצא מזה שתספר לרב שהחבר נפגע דבר טוב. מוטב שלא תאמר דבר לרב. אלא תנסה להסביר לחבר שאין להפגע מהרב כי כוונתו לטובה ובמשך הזמן הוא יווכח בזה.
שאלה: חובת מניין בברית מילה: האם יש חובה לקיים את הברית במניין או שאפשר לקיימה בנוכחות מצומצמת יותר?
תשובה: כתב השו"ע ביו"ד סימן רס"ה "היכא שאפשר לעשות מילה בעשרה - עבדינן, והיכא שאי אפשר - עבדינן בפחות מעשרה". שני טעמים נאמרו בדבר: א. בספר מטה משה כתב כיון שהתינוק יצא כביכול מבית האסורים אנו מודים לה' במעמד של עשרה ולכן אומרים בברית: הודו לה' כי טוב וכו'". ב. בפרקי דר' אליעזר כתוב שכל ברית ועדות שכרת ה' עם ישראל היתה בעשרה וכאן כביכול העשרה מעידים על האב שמל את בנו. הרב רואי מרגלית.
שאלה: צילום אבחונים מקצועיים: אני עובדת במקצוע פרא-רפואי. אנחנו משתמשים במספר אבחונים מקצועיים. האבחונים הללו יקרים מאוד עד כדי כך שקנייתם אינה מעשים אך אין באפשרותי להסתדר בלעדיהם. האם מותר לי לצלם את האבחונים ולהשתמש בהם?
תשובה: אם יש שם זכויות יוצרים זו בעיה, אמנם מדין תורה לא שייך בזה גזל כי זה לא דבר ממשי, אבל אם חל על זה חוק המדינה על זכויות יוצרים אז לפי חוקי המדינה אסור וממילא גם על פי דין תורה אסור.